Ma á nyɔ mǎzu lóm ńkad fwé wama. A yi kə́ a koməzan wa məzěn ósū. Etíe etíé tē, a yi nyían á tə́mpɛl woé, Ńtí yǎ myādzə́ŋ. Éngəlɛs elad amvóé yǎ myāyi, ényē nyɔ́ ā zu, Ǹtondôbə miǹkunda énye a kɔ́bɔ. 2Zá á ngāzombó ámōs ā yi sɔ́ ai wá ? Zá á ngābǐ ngul yə átə́bə̄ tə́tə̄lə́ éyɔŋ ǎ yi kúli ? Amú a fulan ai é ndóan bányámala bikie étē, a fulan ai mə́ndím yōŋ yǎ básob biyé étē. 3A yi tɔbɔ nə́ a nyámala á ndóan a fúbugǔ fə̄ sílíba. A yi mǎn fúbū mvōg Lévi, bə́ lígí ńkɔn ǹkɔn anə́ ńkɔn mvɔ́d ngə́ éví ékie; abǒg tē hḿ báyi sɔ́ yəǎn tə́bə̄ Zāmbá á mís, nə́ bávə̄ nyé mətúnuŋa ḿból wáyəan. 4Abǒg tē hḿ Ńtondôbə ǎ yi yə́bə̄ mə̄túnuŋa mə́ Yúda ai émá mə́ Yērúzalɛm, anə́ ā kadəgə mɔ́ yə́bə̄ ókōbá, anə́ ā kadəgə mɔ́ yə́bə̄ míḿbú mí ósú. 5Mayi mína súbū babi ású etsígi ǹtól. Mayi bɔ ódīdígā ḿbɔɔlɔ ású miǹgəngáŋ ai bod bə́ ngobinda, bəbúg mətǐŋ, ású ébá bátíbili mod bísíé, ǹkus ai mǎn nyūī, bə́ bɔɔ ebân ai bəyə́ŋ, təge ma kɔ̌n wɔ̄ŋ, ǹkɔ́bɔ̄ Ńtondôbə miǹkunda vílī. Ngab esíé mod ósə ású ékpe məkə̌ŋ mə́ ńyə́bə́ 6Təge ! Ma, Ǹtondôbə ma ndzí kig tsénde. Ḿfág, wáán, myǎbə́ kig vɔ̌d tɔbɔ bɔ́n bə́ Yákɔb[1]. 7A tádígi ábǒg bēsōá, mǐ nə hə á kōdō á zēn məbéndé máma, təge mɔ́ nyie. Dúgán sɔ́ ábə ma, eyɔ̌ŋ tē maa mǎyi dúgán sɔ̄ ábə̄ mínā, ǹkɔ́bɔ̄ Ńtondôbə miǹkunda vílī. Mína nâ: “Ádūgán sɔ́ yá ? Yə mod a nə dzǎm dǔg Zāmbá ? Ńdɔ̄ hḿ mína myádug ma ! Mína nâ: Bǐ ngádug wa ai dzé ? Ai ngab awômo, ai bətóya. 9Eyɔg yâbi mínā, ńdɔ̄ fə mǎ myādug mína, ngúmā áyɔŋ ásə ! 10Zǎn ai ngab awômo ésə təge vaa dzóm á ndá enyie akúmá. Bidí bí tɔ̄bɔ̄ á Ndá dzama. Támán ma bóbolo étēdē ná, Ǹtondôbə miǹkunda énye a kɔ́bɔ, mǐ yén ngə́ māyǐ kig yáī bifɛdəgá bí yób ású dáán ai ngə́ māyǐ kig mína kúb ńtōtōmaamaa ezɔ̌b ezɔ̌b. 11Mayi bám ai ńdondɔ́g ḿbasaná nə́ a zǎ ndámán məkwé yā sí dzāān ai nâ bilé bí wɔ̂n á mə̄fúb máán bí bɔ təgě fə tɔbɔ̌ miǹkokóm, ǹkɔ́bɔ Ǹtondôbə miǹkunda. 12Məyɔŋ mə́sə̄ mâyi mína kám mvɔ̄m amú myāyi bɔ́ sí mvɔ̌m, ǹkɔ́bɔ̄ Ńtondôbə miǹkunda vílī.